JAUTĀJUMI PAR IEPIRKUMA
“Atbalsta un kapacitātes stiprināšanas pasākumu nodrošināšana - atbalsta (vasaras) skolu, pieredzes apmaiņas pasākumu, semināru un lekciju organizēšana 2026.–2027. gadā”
Iepirkuma identifikācijas Nr. LR LM 2026/29 ESF+
NOLIKUMA PRASĪBĀM

1. jautājums par lektoru/ekspertu/nodarbību vadītāju izmaksu norādīšanu finanšu piedāvājumā
Nolikuma 9. pielikuma “Finanšu piedāvājums” 1.1., 3.1. un 4.1. apakšpunktā ir paredzēts norādīt izmaksas par 1 (vienu) lektoru/ekspertu/nodarbību vadītāju. Vienlaikus finanšu piedāvājuma skaidrojumā norādīts, ka lektoru/ekspertu/nodarbību vadītāju skaits ir noteikts kā vidējais skaits par visiem attiecīgā veida pasākumiem kopā un ka konkrētā pasākumu grupā tas var būt lielāks vai mazāks atkarībā no apakštēmas un vienošanās ar Pasūtītāju.
Ņemot vērā, ka pasākumu ilgums un lektoru/ekspertu/nodarbību vadītāju faktiskais iesaistes apjoms var būt atšķirīgs, piemēram, atbalsta (vasaras) skola ilgst 3 darba dienas ar vismaz 18 stundām mācībām un atbalsta aktivitātēm, savukārt semināra ilgums ir līdz 6 stundām, lūdzam precizēt, kā Pretendentam finanšu piedāvājumā jāaprēķina un jānorāda izmaksas par 1 lektoru/ ekspertu/ nodarbību vadītāju.
Lūdzam precizēt, vai Pasūtītājs sagaida, ka finanšu piedāvājumā tiks norādīta:
1. vienas stundas likme par viena lektora/eksperta/nodarbību vadītāja darbu, kas ļautu izmaksas piemērot atbilstoši faktiski plānotajam darba stundu apjomam konkrētajā pasākumā; vai
2. kopējā cena par viena lektora/eksperta/nodarbību vadītāja iesaisti viena attiecīgā pasākuma nodrošināšanā, neatkarīgi no tā, cik stundas konkrētais speciālists faktiski vada attiecīgā pasākuma ietvaros; vai
3. vidējā kopējā cena par viena lektora/eksperta/nodarbību vadītāja iesaisti attiecīgajā pasākumu grupā, ņemot vērā, ka faktiskā iesaiste dažādos vienas pasākumu grupas pasākumos var atšķirties atkarībā no apakštēmām, programmas un ar Pasūtītāju saskaņotā lektoru/ekspertu/nodarbību vadītāju skaita.
Komisijas atbilde: Komisija, izskatot pretendenta jautājumu par lektoru/ekspertu/nodarbību vadītāju izmaksu norādīšanu finanšu piedāvājumā, skaidro sekojošo. 
Finanšu piedāvājumā (9. pielikums) katram pasākuma veidam (izņemot pieredzes apmaiņas pasākumus) papildus attiecīgā pasākuma kopējām izmaksām ir atsevišķi jānorāda lektoru/ekspertu/nodarbību vadītāju kopējās izmaksas vienam attiecīgā veida pasākumam.
Katra pasākuma veida paredzamais mācību un aktivitāšu stundu apjoms ir noteikts Tehniskās specifikācijas attiecīgajos punktos. Līdz ar to lektoru/ekspertu/nodarbību vadītāju vidējās izmaksas dažādiem pasākumu veidiem var atšķirties.
Šīs finanšu piedāvājuma pozīcijas mērķis ir fiksēt viena attiecīgā veida pasākuma vidējās izmaksas par lektoru/ekspertu/nodarbību vadītāju iesaisti, nevis noteikt vienotu stundas likmi. 
Vienlaikus Pretendents, aprēķinot minētās izmaksas, var izmantot elastīgu pieeju, ja konkrēta pasākuma īstenošanā tiek piesaistīti vairāki eksperti ar atšķirīgu kvalifikāciju, iesaistes apjomu un atlīdzības likmēm. Šādā gadījumā finanšu piedāvājumā norādāma viena konsolidēta vidējā summa par lektoru/ekspertu/nodarbību vadītāju iesaisti viena attiecīgā veida pasākuma īstenošanā.
Jautājums: Papildus lūdzam precizēt, vai atbalsta (vasaras) skolas programmā paredzētās vakara saliedēšanās aktivitātes vadītāja/moderatora/nodarbību vadītāja izmaksas ir iekļaujamas lektoru/ekspertu/nodarbību vadītāju izmaksu pozīcijā vai attiecīgā pasākuma kopējās organizatoriskajās izmaksās. Šāds precizējums nepieciešams, lai Pretendents varētu korekti un savstarpēji salīdzināmi sagatavot finanšu piedāvājumu, iekļaujot visas izmaksas, kas nepieciešamas pilnīgai un kvalitatīvai pakalpojuma izpildei.
Komisijas atbilde: Komisija, izskatot pretendenta uzdoto jautājumu par atbalsta (vasaras) skolas programmā paredzēto vakara saliedēšanās aktivitāšu vadītāja/moderatora izmaksu attiecināšanu, skaidro sekojošo. 
Vakara saliedēšanās aktivitāšu vadītāja/moderatora izmaksas ir iekļaujamas attiecīgā pasākuma kopējās organizatoriskajās izmaksās. Attiecīgi minētās izmaksas nav uzskatāmas par lektoru/ekspertu/nodarbību vadītāju izmaksu pozīciju Nolikuma 9. pielikuma izpratnē un nav norādāmas finanšu piedāvājuma atsevišķā sadaļā.
Šāds nošķīrums nodrošina vienotu pieeju izmaksu klasifikācijai un ļauj korekti salīdzināt pretendentu piedāvājumus, nošķirot mācību/izglītojošo saturu no sociāla/organizatoriska rakstura aktivitātēm.

2. jautājums par sociālo pakalpojumu eksperta/konsultanta pasākumu satura izstrādei izmaksām
Nolikumā ir paredzēts, ka Pretendents nodrošina sociālo pakalpojumu ekspertu/konsultantu pasākumu satura izstrādei. Vienlaikus finanšu piedāvājumā nav atsevišķas izmaksu pozīcijas šāda eksperta/konsultanta darbam.
Lūdzam precizēt, vai sociālo pakalpojumu eksperta/konsultanta pasākumu satura izstrādei izmaksas Pretendentam jāiekļauj attiecīgā pasākuma kopējās organizatoriskajās izmaksās, līdzīgi kā Pakalpojuma izpildes koordinatora un pasākuma vadītāja izmaksas, vai arī tās jāiekļauj lektoru/ekspertu/nodarbību vadītāju izmaksu pozīcijās, ja šis eksperts piedalās konkrētā pasākuma satura izstrādē.
Komisijas atbilde: Komisija, izskatot pretendenta jautājumu par sociālo pakalpojumu eksperta/konsultanta pasākumu satura izstrādes izmaksu attiecināšanu, skaidro sekojošo.
Sociālo pakalpojumu eksperta/konsultanta pasākumu satura izstrādes izmaksas Pretendentam jāiekļauj attiecīgā pasākuma kopējās organizatoriskajās izmaksās.
Šāda pieeja ir noteikta, jo sadarbība ar ekspertu pasākuma sagatavošanas un satura izstrādes procesā var būt apjomīgāka un laikietilpīgāka nekā lektora iesaiste pasākuma norises laikā, līdz ar to tā netiek klasificēta kā lektoru/ekspertu/nodarbību vadītāju izmaksu pozīcija finanšu piedāvājuma izpratnē.
Attiecīgi minētās izmaksas nav norādāmas lektoru/ekspertu/nodarbību vadītāju izmaksu sadaļā, bet iekļaujamas attiecīgā pasākuma kopējās organizatoriskajās izmaksās.
3. jautājums par sociālo pakalpojumu eksperta/konsultanta un lektora/eksperta lomu apvienošanu
Lūdzam precizēt, vai viena un tā pati persona drīkst pildīt gan sociālo pakalpojumu eksperta/konsultanta pasākumu satura izstrādei lomu, gan eksperta/lektora/nodarbību vadītāja lomu konkrētā pasākumā, ja šī persona atbilst abām nolikumā noteiktajām kvalifikācijas un pieredzes prasībām.
Komisijas atbilde: Komisija, izskatot pretendenta jautājumu par sociālo pakalpojumu eksperta/konsultanta un lektora/eksperta/nodarbību vadītāja lomu apvienošanu, skaidro sekojošo.
Viena un tā pati persona drīkst pildīt gan sociālo pakalpojumu eksperta/konsultanta pasākumu satura izstrādei lomu, gan eksperta/lektora/nodarbību vadītāja lomu konkrētā pasākumā, ja attiecīgā persona atbilst visām Nolikumā noteiktajām kvalifikācijas un pieredzes prasībām.
Vienlaikus Komisija uzsver, ka Pasūtītājs ir ieinteresēts nodrošināt pēc iespējas plašāku un dažādās kompetencēs balstītu satura nodrošināšanu, tādēļ pozitīvi vērtējama ir dažādu ekspertu piesaiste pasākumu īstenošanā.
Jautājums: Ja šādu lomu apvienošana ir pieļaujama, lūdzam precizēt, vai Pretendentam piedāvājumā un/vai līguma izpildes laikā par šo personu jāiesniedz viens pieredzes apraksts un apliecinājums, norādot abas lomas, vai arī dokumentācija sagatavojama atsevišķi katrai lomai.
Komisijas atbilde: Komisija skaidro, ka gadījumā, ja viena un tā pati persona pilda gan sociālo pakalpojumu eksperta/konsultanta pasākumu satura izstrādei funkcijas, gan eksperta, lektora vai nodarbību vadītāja funkcijas konkrētā pasākumā, Pretendentam nav jāiesniedz atsevišķi pieredzes apraksti un apliecinājumi katrai lomai. Proti, iesniedzot vienu attiecīgās personas pieredzes aprakstu un apliecinājumu, skaidri norādot visas funkcijas (lomas), kuras persona plānota pildīt līguma izpildes laikā, kā arī apliecinot atbilstību katrai no attiecīgajām prasībām. 
4. jautājums par video materiālu apjomu, mērķi un kvalitātes prasībām
Tehniskās specifikācijas 7.6. apakšpunktā norādīts, ka par pasākumu publicitāti un publicitātes prasību ievērošanu atbild Pasūtītājs, taču abas puses sadarbojas pasākumu fotografēšanā un filmēšanā, visus materiālus nododot Pasūtītājam. Tehniskās specifikācijas 7.7. apakšpunktā noteikts, ka Pakalpojuma sniedzējs nodrošina vismaz 2 fotogrāfijas par katru klātienes pasākumu, kuras Pasūtītājs var izmantot pasākuma publicitātei sociālajos tīklos un mājaslapā. Savukārt 7.8. apakšpunktā noteikts, ka Pakalpojuma sniedzējs nodrošina vismaz 1 īsu video līdz 1 minūtei par katru klātienes pasākumu veidu, kopā vismaz 17 īsus video.
Lūdzam precizēt:
1. vai prasība par video materiāliem nozīmē, ka jānodrošina viens īss video par katru klātienes pasākumu, tātad kopā 17 video, vai viens īss video par katru klātienes pasākumu veidu;
Komisija atbilde: Komisija, izskatot pretendenta jautājumu par Tehniskās specifikācijas 7.6.–7.8. apakšpunktā noteikto video materiālu apjomu, mērķi un kvalitātes prasībām, skaidro sekojošo.
Prasība par video nozīmē, ka jānodrošina vismaz viens īss video (līdz 1 minūtei) par katru klātienes pasākumu, nevis tikai par katru pasākuma veidu.
Attiecīgi:
· video materiāli jāizstrādā par katru faktiski īstenoto klātienes pasākumu; 
· tie aptver visus pasākumu veidus (tostarp atbalsta (vasaras) skolas, seminārus un pieredzes apmaiņas pasākumus); 
· nav pieļaujama interpretācija, ka video tiek nodrošināts tikai pa vienam katram pasākuma veidam. 
Tādējādi kopējais video skaits veidosies atbilstoši faktiski īstenoto klātienes pasākumu skaitam, un tas var pārsniegt minimāli norādīto 17 video, ja pasākumu īstenošanas gaitā to skaits ir lielāks.
Komisija papildus uzsver, ka video materiālu mērķis ir nodrošināt reprezentatīvu katra konkrētā pasākuma dokumentāciju un izmantojamību Pasūtītāja publicitātes vajadzībām, nevis tikai vispārīgu pasākumu veidu atspoguļojumu.
2. vai video paredzēti tikai pasākuma norises fakta dokumentēšanai/pierādīšanai, vai arī Pasūtītājs plāno tos izmantot publicitātei sociālajos tīklos, mājaslapā vai citos komunikācijas kanālos;
Komisija atbilde: Komisija, izskatot pretendenta jautājumu par video materiālu izmantošanas mērķi, skaidro sekojošo.
Video materiālu mērķis ir divējāds. Pirmkārt, tie kalpo klātienes pasākumu norises dokumentēšanai un īstenošanas fakta apliecināšanai. Otrkārt, video materiāli ir paredzēti izmantošanai Pasūtītāja publicitātes un komunikācijas aktivitātēs, tostarp sociālajos tīklos, tīmekļvietnē un citos komunikācijas kanālos.
Video materiālu izmantošanas mērķis ir veicināt potenciālās mērķa grupas interesi par pasākumiem un motivēt dalību tajos, kā arī informēt sabiedrību par projekta ietvaros īstenotajām aktivitātēm un sasniegtajiem rezultātiem.
3. ja video paredzēti publicitātei, lūdzam precizēt minimālās kvalitātes un apstrādes prasības, piemēram, vai sagaidāma montāža, titri, fona mūzika, logotipu/publicitātes elementu iekļaušana, subtitri, konkrēts video formāts vai izmērs, kā arī vai materiāli pirms nodošanas Pasūtītājam ir jāsaskaņo;
Komisijas atbilde: Komisija, izskatot pretendenta jautājumu par video materiālu kvalitātes un apstrādes prasībām, skaidro sekojošo.
Video materiāli ir paredzēti Pasūtītāja publicitātes aktivitātēs sociālo tīklu īsformāta video platformās (Shorts / Reels).  Video  saturam jābūt balstītam  uz vizuālo materiālu, izmantojot fona mūziku un īsu rakstītu informāciju par pasākumu, Runātais teksts video nav paredzēts. 
Minimālās kvalitātes un apstrādes prasības ir šādas:
· Formāts un izmērs - vertikāls video formāts, malu attiecība 9:16 (izšķirtspēja vismaz 1080x1920 px). Viena video ilgums: līdz 60 sekundēm.
· Titri un teksta elementi - video pašā sākumā (pirmajās 2–3 sekundēs) jāiekļauj grafiski teksta titri, kas skaidri norāda pamatinformāciju par pasākumu: kas, kur un kad notiek. Tekstam jābūt vizuāli pievilcīgam, viegli salasāmam un izvietotam ekrāna "drošajā zonā". Subtitri pārējā video daļā nav nepieciešami.
· Montāža un fona mūzika - nepieciešama dinamiska montāža, kas ir precīzi salāgota ar fona mūzikas ritmu. Izmantotajai mūzikai jābūt licencētai vai brīvi pieejamai komerciālai izmantošanai attiecīgajās platformās.
· Logotipi un publicitātes elementi - video jābūt iestrādātam Pasūtītāja logotipam / publicitātes elementiem saskaņā ar publicitātes un vizuālās identitātes vadlīnijām.
· Video jābūt montētam un sagatavotam publicēšanai bez nepieciešamības veikt papildu tehnisku apstrādi
· Materiālu saskaņošana - visi materiāli pirms publicēšanas ir jāsaskaņo ar Pasūtītāju. 
Šīs prasības noteiktas, lai nodrošinātu vienotu video materiālu kvalitāti, atbilstību Pasūtītāja komunikācijas vajadzībām un to tūlītēju izmantošanu publicitātes aktivitātēs.
4. vai dalībnieku informēšanu un piekrišanu fotografēšanai/filmēšanai publicitātes vajadzībām nodrošina Pasūtītājs vai Pakalpojuma sniedzējs. Šāds precizējums nepieciešams, lai Pretendents varētu korekti novērtēt filmēšanas un video apstrādes apjomu, plānot nepieciešamos resursus un iekļaut finanšu piedāvājumā visas ar kvalitatīvu pakalpojuma izpildi saistītās izmaksas.
Komisijas atbilde: Komisija, izskatot pretendenta jautājumu par dalībnieku informēšanu un piekrišanas saņemšanu fotografēšanai un filmēšanai publicitātes vajadzībām, skaidro sekojošo.
Tehniskās specifikācijas 10.2. punktā ir noteikts, ka Pakalpojuma sniedzējs, reģistrējot dalībniekus, saņem rakstisku piekrišanu no personām, kuras pasākumu norises laikā tiek fotografētas, filmētas, intervētas, sniedzot informāciju par personas datu apstrādi, tostarp, ka  fotografētie, filmētie dati tālāk tiek nodoti Pasūtītājam turpmākai to izmantošanai bez vietas un laika ierobežojuma. 
Personām sniedzamā informācija par personas datu apstrādi iepriekš jāsaskaņo ar Pasūtītāju.
Līdz ar to dalībnieku informēšanu un rakstiskas piekrišanas saņemšanu fotografēšanai, filmēšanai un intervēšanai nodrošina Pakalpojuma sniedzējs, savukārt personas datu apstrādes informācijas saturs ir iepriekš jāsaskaņo ar Pasūtītāju.

